Nõukogu määrus (EÜ) nr 390/2001,

26. veebruar 2001,

Türgile ühinemiseelse strateegia raames antava abi ja eelkõige ühinemispartnerluse loomise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 308,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades järgmist:

(1) 1993. aasta juunis Kopenhaagenis kogunenud Euroopa Ülemkogu sätestas tingimused, mida Euroopa Liiduga ühineda soovivad taotlejariigid peavad täitma.

(2) Euroopa Ülemkogu Helsingi kohtumisel 10.–11. detsembril 1999 kinnitasid riigi- ja valitsusjuhid, et ühinemisprotsess, mille ühtsesse raamistikku kuulub praegu 13 kandidaatriiki, on oma olemuselt kõikihõlmav.

(3) Euroopa Ülemkogu Helsingi kohtumisel kinnitati, et Türgi on kandidaatriik, kelle eesmärk on ühineda liiduga teiste kandidaatriikide suhtes kohaldatavate kriteeriumidega samadel alustel, ning et olemasolevale Euroopa strateegiale tuginedes saab Türgi nagu teisedki kandidaatriigid oma reformide kiirendamiseks ja toetamiseks abi ühinemiseelsest strateegiast.

(4) Euroopa Ülemkogu Helsingi kohtumisel väideti, et Türgi jaoks luuakse ühinemispartnerlus eelmiste Euroopa Ülemkogu kohtumiste järelduste alusel ja selles määratakse kindlaks prioriteedid, millele ühinemisettevalmistused liikmesriigi poliitilisi ja majanduslikke kriteeriume ning kohustusi silmas pidades peavad keskenduma.

(5) Nimetatud ühinemispartnerluse raames antav Euroopa Ühenduse abi tuleks keskendada eespool nimetatud poliitilistele ja majanduslikele kriteeriumidele ning seda peaksid reguleerima määratletud põhimõtted, prioriteedid, vahe-eesmärgid ja tingimused.

(6) Euroopa Ülemkogu Feira kohtumisel 19. –20. juunil 2000 palusid riigi- ja valitsusjuhid komisjonil esitada võimalikult kiiresti ettepanekuid Türgi abistamise ühtse finantsraamistiku ja ühinemispartnerluse kohta.

(7) Partnerlus ja eelkõige selle vahe-eesmärgid peaksid aitama Türgil valmistuda liikmeks saamiseks majandusliku ja sotsiaalse lähenemise raamistikus, välja töötada oma riiklik programm acquis' ülevõtmiseks ning ette näha asjakohane ajakava selle programmi rakendamiseks.

(8) On oluline, et olemasolevaid finantsressursse juhitaks hoolikalt ning kooskõlas Türgi ühinemispartnerlusest ja komisjoni regulaarsetest aruannetest tulenevate prioriteetidega.

(9) Ühinemiseelse strateegia raames antavat ühenduse abi tuleks Türgile anda asutamislepingute sätetega kooskõlas vastuvõetud abiprogrammide kaudu.

(10) Ühenduse abi andmise eelduseks on EÜ-Türgi lepingutes ja ühinemispartnerluses sisalduvatest kohustustest kinnipidamine ja edusammud Kopenhaagenis sätestatud kriteeriumide täitmisel.

(11) Ühenduse abi moodustavate finantsressursside planeerimine määratakse kindlaks vastavaid rahastamisvahendeid ja -programme käsitlevates määrustes ettenähtud korras.

(12) EÜ-Türgi lepingutega asutatud organitel on keskne osa selle ühinemispartnerluse nõuetekohase rakendamise ja järelevalve tagamisel.

(13) Ühinemispartnerluse loomine aitab tõenäoliselt kaasa ühenduse eesmärkide saavutamisele. Käesoleva määruse vastuvõtmiseks vajalikud volitused on sätestatud ainult asutamislepingu artiklis 308,

ON VASTU VÕTNUD KÄESOLEVA MÄÄRUSE:

Artikkel 1

Türgi Euroopa Liiduga ühinemise eelse strateegia osana luuakse Türgi tarvis ühinemispartnerlus. Ühinemispartnerlusel on ühtne raamistik, mis hõlmab:

- Türgi olukorra analüüsi alusel määratletud prioriteete, millele ühinemisettevalmistused peavad keskenduma, võttes arvesse poliitilisi ja majanduslikke kriteeriume ning Euroopa Liidu liikmesriigile pandud kohustusi, nagu Euroopa Ülemkogu on need määratlenud,

- finantsressursse, mis aitavad Türgil teostada ühinemiseelsel perioodil väljaselgitatud prioriteete.

Artikkel 2

Nõukogu teeb komisjoni ettepaneku põhjal kvalifitseeritud häälteenamusega otsuse Türgile esitatavate ühinemispartnerluses sisalduvate põhimõtete, prioriteetide, vahe-eesmärkide ja tingimuste kohta ning selles edaspidi tehtavate oluliste muudatuste kohta.

Artikkel 3

Käesolev määrus ei oma finantsmõju. Ühinemiseelse strateegia raames antav ühenduse abi nähakse ette programmidega, mis on vastu võetud asutamislepingu sätete kohaselt.

Ühinemispartnerluse raames antavate finantsressursside planeerimine määratakse kindlaks vastavalt artiklile 2 tehtud nõukogu otsuste alusel asjaomaseid rahastamisvahendeid ja -programme käsitlevates määrustes ettenähtud korras.

Artikkel 4

Kui mõni ühinemiseelse abi jätkamise oluline eeltingimus on täitmata, eelkõige juhul, kui EÜ-Türgi lepingutes sisalduvatest kohustustest ei peeta kinni ja/või edusammud Kopenhaagenis sätestatud kriteeriumide täitmisel ei ole piisavad, võib nõukogu komisjoni ettepaneku põhjal kvalifitseeritud häälteenamusega võtta asjakohaseid meetmeid seoses Türgile antava ühinemiseelse abiga.

Artikkel 5

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. veebruar 2001

Nõukogu nimel

eesistuja

A. Lindh

[1] Arvamus on esitatud 14. veebruaril 2001 (Euroopa Ühenduste Teatajas seni avaldamata).

--------------------------------------------------